جمهورباشقانی رجب طیب اردوغان، تورکییه‌نین بیر ترور هؤرگوتو ایله ماسایا اوتورمایاجاغینی دئدی.
پرزیدنت اردوغان، آذربایجانداکی گؤروشمه‌لرینین آردین‌دان یوردا قاییدارکن اوچاقدا ژورنالیستلرله سؤیله‌شی گرچکلشدیردی.
تورک سلاح‌لی گوجلرینین سوریه‌ده فرات چایینین دوغوسوندا یئریتدیگی باریش بولاغی عملیاتیندا وطنداشلارین ضرر گؤرمه‌مه‌سی اوچون ماکسیموم چابا گؤستریلدیگینی وورغولایان جمهورباشقانی،
"بیز عملیاتیمیزی تامامیله قارشیمیزداکی ترور هؤرگوتلرینه قارشی ائتمیشیک و ائدیریک" دئدی.
اردوغان،
"باریش بولاغی عملیاتینین مقصدی بللی؛ سرحدلریمیزی هر جور ترور عنصورون‌دان تمیزله‌مک و سیغینماچیلارین گوونلی بیر شکیل‌ده ائولرینه قاییتمالارینی تامین ائتمک‌دیر. او دا اؤز سئچیملرینه اویغون اولاراق. عملیات هدفلرینه چاتانا قدر داوام ائد‌جک‌دیر" ایفاده‌لرینی ایشلتدی.
یاخین بیر واختا قدر آمریکا بیرلشمیش دؤولتلری ایله حرکت ائد‌ن بؤلوجو ترور هؤرگوتو پ‌کاکا/پید/یپگ‌نین ایندی (سوریه) رژیمله آنلاشما‌نین یوللارینی آختاردیغینی قید ائد‌ن جمهورباشقانی،
"او زامان من باتیلی اؤلکه‌لره سوروشورام؛ سیزین گئرچک متفیقینیز کیم‌دیر؟ تورکییه، یوخسا پید-یپگ و یا داعش می. زنداندان (سوریه‌ده‌کی) داعش‌لیلری چیخاران بونلار (پید-یپگ)، بونا سس چیخارمایان دا سیزسینیز".
"ترامپ، (سوریه‌ده توتوقلو) داعش‌لیلری تورکییه‌نین آلماسینی می ایسته‌ییر؟" سوالی اوزرینده اردوغان،
"بو داعش‌لیلرین اولدوغو حبس‌خانالار یالنیز رقه‌ده دئییل. قوزئی طرف‌ده ده وار. بونلاری آلیریق. قالدیقلاری حبس‌خانالارینا حبس‌خانا دئمک چتین‌دیر. خاریجی ساواشچیلاری اؤز اؤلکه‌لرینه گؤندریریک. عصبیلشه‌جکلر. فرانسا دئیه‌جک گؤندرمه‌یین، آلمانیا دئیه‌جک گؤندرمه‌یین. اوندان سونرا حبس‌خانالاردا قوراجاغیمیز محکمه‌لرده بونلاری یارغیلامایا گئچه‌جییک. بو سینیرلارین دیشینداکیلاری آمریکا دوشونسون" دئدی.
ساحه‌ده‌کی گلیشمه‌لر اوچون آمریکا و روسیا ایله گؤروشدوکلرینی قید ائد‌ن پرزیدنت اردوغان،
"اؤنجه‌کی آخشام سایین دونالد ترامپ ایله دانیشدیم. اوندان اؤنجه (فرانسا پرزیدنتی امانوئل) مکرون ایله دانیشدیم. آمریکانین آتیشکس اعلان ائدین، بیز ده دانیشیقلار اوچون آراچیلیق ائدک. تکلیفینه قارشی بیز ترور هؤرگوتو ایله ماسایا اوتورماریق دئیه جاواب وئردیم. آمریکا کیمی بیر اؤلکه‌نین بیر ترور هؤرگوتو ایله تورکییه جمهوریتی دؤولتی کیمی بیر متفیقینیز آراسینا گیرمه‌سینی دوغروسو، من ساواش حقوقو باخیمین‌دان دا سیاست علمی باخیمین‌دان دا هئچ واخت دوغرو گؤرمورم دئدیم. بونو دا سایین ترومپا دئدیم" بیلگیسینی وئردی.
